wickkiey/tamil-wikipedia-markdown huggingface dataset:
# சம்சித்தின் வோகிதோவு



**சம்சித்தின் வோகிதோவு** (Shamsiddin Vokhidov) உசுபெக்கிசுத்தான் நாட்டைச் சேர்ந்த ஒரு சதுரங்க வீரராவார். 2020 ஆம் ஆண்டு இவருக்கு கிராண்டுமாசுட்டர் பட்டம் வழங்கப்பட்டது.  

2015 ஆம் ஆண்டு நடைபெற்ற 14 வயதிற்கு உட்பட்டவர்களுக்கான உலக இளைஞர் சதுரங்கப் போட்டியில் வோகிதோவு வென்றார்.  

16 வயதில், வோகிதோவு 2018 ஆம் ஆண்டு நடைபெற்ற உலக விரைவு சதுரங்க வெற்றியாளர் போட்டியில் உலக சதுரங்க வெற்றியாளர் மேக்னசு கார்ல்சனை தோற்கடித்தார்.  

2021 ஆம் ஆண்டு மே மாதத்தில் நடைபெற்ற ஆசிய ஐப்ரிட்டு வெற்றியாளர் கோபையை வோகிதோவு வென்றார். 2021 சதுரங்க உலகக் கோப்பை போட்டிக்கும் தகுதி பெற்றார். முதல் சுற்றில் லூகா பைசாட்சேவை தோற்கடித்தார். ஆனால் இரண்டாவது சுற்றில் செர்கி கர்சாகினால் தோற்கடிக்கப்பட்டார்.  

2023 ஆம் ஆண்டு அல்மாத்தியில் நடைபெற்ற ஆசிய சதுரங்க வெற்றியாளர் போட்டியை சம்சித்தின் வோகிதோவு வென்றார்.
# சீனிவாசன் (பழங்காசு)

**பழங்காசு** **சீனிவாசன்**, முன்னர் இவர் கல்வெட்டு ஆராய்ச்சிக்காக *பழங்காசு* எனும் பெயரில் ஒரு காலாண்டிதழை நடத்தினார். இதனால் இன்று இவரை ‘பழங்காசு’ சீனிவாசன் என்றால்தான் அனைவருக்கும் தெரியும். பழங்காசு சீனிவாசனின் நூல் சேகரிப்பில் 35,000-க்கும் மேற்பட்ட புத்தகங்கள் உள்ளது. புத்தகங்களுக்கென ஒரு கோடி ரூபாய் வரையில் செலவிட்டுள்ளார்.  
70 (2023ல்) வயதாகும் சீனிவாசன் தற்போது ஆவடியில் வசிக்கிறார்.  

இவர் பழமையான் நூல்களை சேகரிப்பதுடன், வாசிக்கவும் செய்தார். இவரது *ஆவடி பாரதி ஆய்வு நூலகம்* எனும் சிறிய நூலகத்தில் தனது 35,000 நூல்களை சேகரித்து வைத்துள்ளார். இவர் திருவாரூருக்கு அருகில் உள்ள அடியக்கமங்கலம் ஊராட்சியில் படித்துக் கொண்டிருந்த போது, அருகில் உள்ள எரவாச்சேரி கிராமத்தின் அஞ்சலகர் அப்துல் கஃபூர் வைத்திருந்த கார்ல் மார்க்ஸ், பிரெட்ரிக் எங்கெல்சு மற்றும் ராகுல சாங்கிருத்யாயன் ஆகியோர்களின் படைப்புகளை படித்ததால், சீனிவாசனுக்கு நூல்களை வாசிக்கும் பழக்கம் ஏற்பட்டது. ‘பழங்காசு’ சீனிவாசன். தமிழ்நாடு கலை இலக்கியப் பெருமன்றத்திற்காக பல ஆண்டுகள் உழைத்தவர். தமிழ்நாடு முற்போக்கு எழுத்தாளர் சங்கத்தின் உருவாக்கத்தில் பங்கெடுத்தவர்.  

## இளமை
தஞ்சாவூர் மாவட்டம், கும்பகோணம் வட்டம், திருவிடைமருதூர் எனும் சிற்றூரில் தெலுங்கு மொழி பேசும் குடும்பத்தில் பிறந்த சீனிவாசன் உயர்நிலைப் பள்ளிப் படிப்பை முடித்து, தோழிற்பயிற்சி நிலையத்தில் பயின்ற பின், திருச்சிராப்பள்ளி பாரத மிகு மின் நிறுவனத்தில் பணியில் சேர்ந்தார். இக்காலத்தில் சீனிவாசன் இந்தியப் பொதுவுடைமைக் கட்சியின் தொழிற்சங்கப் பணிகளில் களமாடினார். அத்துடன் சீனிவாசன் இந்தியாவைக் குறித்த பல்வேறு நூல்களைத் தேடித்தேடி படித்தார்.  
## சேகரித்த நூல்களில் பழமையானவைகள்
- 1909ல் வை. மு. கோபால கிருஷ்ணமாச்சாரியால் பதிப்பிக்கப்பட்ட திருக்குறள் பரிமேலழகர் உரை மற்றும் பெயர் தெரியாத 4 பழைய உரைகள்
- பர்த்தலோமேயு சீகன்பால்க் மற்றும் சார்லஸ் தியாப்பிலஸ் ஈவால்ட் ரேனியஸ் ஆகியோர் தமிழில் எழுதி *மோனகன் பதிப்பகத்தார்* வெளியிட்ட விவிலியம் தமிழ் மொழிபெயர்ப்பு நூல்கள்.
- 1960ம் ஆண்டு வந்த ஒரு இதழில் தொடராக ‘மதினத்துந்து’ நூல் ‘தாமிரப் பட்டணம்’ எனும் கதையாக நவீன தமிழ் நடையில் மொழிபெயர்க்கப்பட்ட நூல்.
- வெ. சாமிநாத சர்மா எழுதிய 80 புத்தகங்கள்
- இராமாயணக் கும்மி, நலுங்கு இராமாயணம், இராமாயண வெண்பா, தக்கை இராமாயணம்
## பழங்காசு காலாண்டு இதழ்
பழைய நாணயங்கள், கல்வெட்டுகள் மீது அதிக ஈடுபாட்டால் பழங்காசுகளைச் சேகரித்து வந்த சீனிவாசன், தனது மனைவி சுசீலாதேவியை ஆசிரியராகக் கொண்டு 2001ல் ‘பழங்காசு’ காலாண்டு இதழைத் தொடங்கினார்.
# விஜய் சாகர் வனவிலங்கு காப்பகம்

**விஜய் சாகர் வனவிலங்கு காப்பகம்** (*Vijai Sagar Wildlife Sanctuary*) உத்தரப்பிரதேசத்தின் மகோபா மாவட்டத்தில் அமைந்துள்ளது. விஜய் சாகர் வனவிலங்கு சரணாலயம் 1990-ல் நிறுவப்பட்டது.  

## அணுகல்
சரணாலயத்திலிருந்து 4 கி. மீ. தொலைவில் மகோபாவில் அருகிலுள்ள தொடருந்து மற்றும் பேருந்து நிலையங்கள் அமைந்துள்ளன. இது அலகாபாத் மற்றும் ஜான்சியிலிருந்து சாலை மற்றும் தொடருந்து மூலம் நன்கு இணைக்கப்பட்டுள்ளது. அருகிலுள்ள வானூர்தி நிலையம் கஜுராஹோ. இது மகோபாவிலிருந்து 70 கி.மீ. தொலைவில் உள்ளது.
# 4-அமினோயிருபீனைலமீன்



**4-அமினோயிருபீனைலமீன்** (*4-Aminodiphenylamine*) C<sub>12</sub>H<sub>12</sub>N<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். இச்சேர்மத்தில் இருபீனைலமீனுடன் கூடுதலாக ஒரு அமீன் பதிலீடு செய்யப்பட்டிருக்கும். அனிலினின் இந்த இருபடி பல்வேறு தொழில்துறை பயன்பாடுகளைக் கொண்டுள்ளது. தலை முடி சாயத்திற்கான மூலப்பொருள் என்றாலும் தோல் தொடர்பு மூலம் நச்சுத்தன்மை பற்றிய கவலைகளை எழுப்பியுள்ளது. இரப்பர் தொழிலில் பல பொருட்களுக்கான தொடக்க வினை பொருளாக 4-அமினோயிருபீனைலமீன் பயன்படுகிறது. ஒரு மில்லிலிட்டருக்கு 100 நானோகிராம்களுக்குக் குறைவான அளவில் நைட்ரைட்டின் அளவு பகுப்பாய்வுக்கான வண்ண அளவீட்டு சோதனைக்கு, நைட்ரைட்டு வினையூக்கியால் 4-அமினோயிருபீனைலமீன் உடன் N,N-இருமெத்திலனிலீன் ஈடுபடும் இணைப்பு வினை அடிப்படையாகும்.  

தொழில்துறை உற்பத்தியின் மிகவும் பொதுவான வழி 4-நைட்ரோகுளோரோபென்சீனுடன் அனிலின் ஈடுபடும் வினையும் அதை தொடர்ந்து உருவாகும் இடைநிலையான 4-நைட்ரோயிருபீனைலமீனைக் குறைத்து தயாரிக்கும் முறையாகும். நைட்ரோபென்சீனுடன் அனிலீனைச் சேர்த்து அணுக்கரு கவர் அரோமாட்டிக் பதிலீட்டு வினைமூலம் ஐதரசனைச் சேர்க்கும் வினை ஒரு மாற்றுத் தயாரிப்பு முறையாகும். இவ்வினைக்கு மற்றுமொரு குறைப்பு படிநிலை அவசியமாகும்.
# சர்சாய் நவார் ஈரநிலம்


**சர்சாய் நவார் ஈரநிலம்** (*Sarsai Nawar Wetland*) என்பது சர்சாய் நவார் சதுப்புநிலம் என்பது இந்தியாவின் உத்தரப்பிரதேச மாநிலத்தில் இட்டாவா மாவட்டத்தில் சர்சாய் நவாரில் அமைந்துள்ள பறவைகள் காப்பகமாகும். இந்த ஈரநிலம் நீர்ப்பறவைகளைப் பாதுகாப்பதை நோக்கமாகக் கொண்டுள்ளது. இது குறிப்பாக சாரசு கொக்கினை பாதுகாப்பதை நோக்கமாகக் கொண்டது. இது 2019ஆம் ஆண்டு முதல் பாதுகாக்கப்பட்ட ராம்சார் தளமாக நியமிக்கப்பட்டுள்ளது.  

## படங்கள்

## மேலும் பார்க்கவும்

- இட்டாவா வனவிலங்குப் பூங்கா
# தனூரி ஈரநிலம்


**தனூரி ஈரநிலம்** (*Dhanauri Wetlands*) என்பது இந்தியாவின் உத்தரப் பிரதேசத்தில் உள்ள தன்கௌருக்கு அருகிலுள்ள தனூரி கிராமத்தில் அமைந்துள்ள ஒரு பறவைக் கண்காணிப்புப் பகுதியாகும்.  

## பல்லுயிர்
தனூரி ஈரநிலத்தில் 120க்கும் மேற்பட்ட சாரசு கொக்குகள் உள்ளன. சாரசு கொக்குகள் உத்தரப்பிரதேசத்தின் மாநிலப் பறவையாகும்.
# பெஞ்சமின் கிளெதுரா



**பெஞ்சமின் கிளெதுரா** (*Benjámin Gledura*) அங்கேரி நாட்டைச் சேர்ந்த ஒரு சதுரங்க விளையாட்டு வீரராவார். 1999 ஆம் ஆண்டு சூலை மாதம் 4 ஆம் தேதியன்று இவர் பிறந்தார். 2016 ஆம் ஆண்டு இவருக்கு சதுரங்க பேராதன் பட்டம் வழங்கப்பட்டது.  

## சதுரங்க வாழ்க்கை
1999 ஆம் ஆண்டில் பிறந்த கிளெதுரா 2014 ஆம் ஆண்டில் பன்னாட்டு மாசுட்டர் பட்டத்தையும் 2016 ஆம் ஆண்டில் பேராதன் பட்டத்தையும் பெற்றார். 2019 ஆம் ஆண்டு பிப்ரவரி மாதம் வரை அங்கேரியின் சதுரங்க வீரர் தரவரிசையில் 6 ஆவது இடத்தில் இருந்தார்.  

ஜனவரி 2019 ஆம் ஆண்டு சனவரி மாதத்தில் கிளெதுரா டாடா எஃகு நிறுவனத்தின் சதுரங்கப் போட்டியில் போட்டியிட்டு, 8½/13 (+5–1=7) புள்ளிகள் எடுத்து மூன்றாவது இடத்தைப் பிடித்தார். மார்ச் மாதம்,இவர் ஐரோப்பிய தனிநபர் சதுரங்கப் போட்டியில் பங்கேற்றார். அப்போட்டியில் இவர் 7½/11 (+5–1=5) புள்ளிகளுடன் 19 ஆவது இடத்தைப் பிடித்தார். 2019 ஆம் ஆண்டு நடைபெற்ற சதுரங்க உலகக் கோப்பைக்கு தகுதி பெற்றார்.  

2023 ஆம் ஆண்டு அசர்பைசான் நாட்டின் பக்கூ நகரத்தில் நடைபெற்ற சதுரங்க உலகக் கோப்பை போட்டியிலும் இவர் கலந்து கொண்டார்.
# பல் நிறுவனங்களின் பட்டியல்

**பல் நிறுவனங்களின் பட்டியல்** (*List of dental organizations*) என்பது உலகெங்கிலும் உள்ள பல்வேறு தேசிய மற்றும் பன்னாட்டுப் பல் நிறுவனங்களின் பட்டியல் ஆகும்.  

## ஆத்திரேலியா
- ஆத்திரேலிய பல் மருத்துவ சங்கம்.

## கனடா

- கனடா பல்மருத்துவர் சங்கம்
- கனடிய பல் மருத்துவ சங்கம்
- அரச பல் மருத்துவக் கல்லூரி

## ஐரோப்பா

- ஐரோப்பிய பல்மருத்துவக் கூட்டமைப்பு
- பன்னாட்டு குழந்தை பல் மருத்துவ சங்கம்

## இந்தியா

- இந்தியப் பல் மருத்துவக் கழகம்
- இந்தியப் பல் மருத்துவ மன்றம்

## சீசெல்சு

- சீசெல்சு மருத்துவ மற்றும் பல் மருத்துவ சங்கம்
- சீசெல்சு மருத்துவ மற்றும் பல் மருத்துவ மன்றம்

## ஸ்பெயின்

- முதன்மை பல் அறக்கட்டளை

## சுவீடன்

- சுவீடம் பல் மருத்துவ சங்கம்
- சுவீடன் பல் மருத்துவ சமூகம்

## ஐக்கிய இராச்சியம்
- பொது பல் மருத்துவ குழுமம் - ஒழுங்குமுறை அமைப்பு
- தேசிய சுகாதார சேவை-பொது சுகாதார பல் மருத்துவம்
- பிரித்தானிய பல் மருத்துவ சங்கம்
- வாய்வழி சுகாதார அறக்கட்டளை
- பிரித்தானிய பல் தொழில்நுட்ப சமூகம்
- பல் வல்லுநர்கள் சங்கம்
- பொது பல் பயிற்சி பீடம்
- பல் தொழில்நுட்ப வல்லுநர்கள் சங்கம்

## அமெரிக்கா

- அமெரிக்க பல் மருத்துவ சங்கம்
# ஆத்திரேலிய பல் மருத்துவ சங்கம்


**ஆத்திரேலிய பல் மருத்துவ சங்கம்** (*Australian Dental Association*) என்பது ஆத்திரேலியாவில் 1928-ல் நிறுவப்பட்ட பல் மருத்துவத் தொழிலுக்கான தேசிய அமைப்பாகும். ஆத்திரேலியாவின் ஒவ்வொரு பிரதேசத்திலும் கிளைகளைக் கொண்ட தன்னார்வ உறுப்பினர் அமைப்பாகும் இது.  

## நோக்கங்கள்
ஆத்திரேலிய பல் மருத்துவ சங்கம் மூன்று முக்கிய நோக்கங்களைக் கொண்டுள்ளது:  

- பாதுகாப்பான, உயர்தர தொழில்முறை வாய்வழி சுகாதார சேவையை வழங்குவதற்கான திறனை மேம்படுத்த உறுப்பினர்களுக்கு ஆதரவளித்தல்

- பொதுமக்களின் வாய்வழி மற்றும் பொது ஆரோக்கியத்தை மேம்படுத்துவதை ஊக்குவித்தல்
- பல் மருத்துவத்தின் நெறிமுறைகள், கலை மற்றும் அறிவியலை மேம்படுத்துதல்
# பர்தியா தனேசுவர்



**பர்தியா தனேசுவர்** (Bardiya Daneshvar, ) ஈரான் நாட்டைச் சேர்ந்த ஒரு சதுரங்க விளையாட்டு வீரராவார். 2006 ஆம் ஆண்டு சூன் மாதம் 21 ஆம் தேதியன்று இவர் பிறந்தார். 2023 ஆம் ஆண்டு பர்தியா தனேசுவருக்கு பேராதன் பட்டம் வழங்கப்பட்டது.  

## சதுரங்க வாழ்க்கை
2022 ஆம் ஆண்டு சூன் மாதத்தில் தனேசுவர் ஈரானிய ஆடவர் இறுதி சதுரங்கப் போட்டியை வென்றார். இப்போட்டியில் அந்நாட்டின் முதல் நிலை வீரரான செயத் கலீல் மௌசாவிக்கு தேசுவருக்குப் பின்தங்கினார் என்பது குறிப்பிடத்தக்கதாகும்.  

அக்டோபர் 2022 ஆம் ஆண்டு அக்டோபர் மாதத்தில் தனேசுவர் உலக இளைஞர் 16 வயதுக்குட்பட்டோர் ஒலிம்பியாடு போட்டியில் ஈரானைப் பிரதிநிதித்துவப்படுத்தினார். இந்தியாவின் வி. பிரணவ் உடனான போட்டி சமநிலையில் முடிந்ததால் ஈரானும் இந்தியாவும் போட்டியை சமநிலையில் முடித்தன.  

2023 ஆண்டு சூன் மாதத்தில் தனேசுவர் ஆசிய கண்டங்களுக்கிடையிலான சதுரங்க வெற்றியாளர் போட்டியில் இரண்டாவது இடத்தைப் பிடித்தார், வெற்றியாளர் சம்சிதின் வோகிதோ முதலிடம் பிடித்தார்.  

தனேசுவர் 2023 சதுரங்க உலகக் கோப்பையில் விளையாடினார், அங்கு இவர் முதல் சுற்றில் மகமது முரட்லியை தோற்கடித்தார். பின்னர் கிராண்ட்மாசுட்டர் மற்றும் போட்டியின் 12 ஆவது நிலை வீரரான அலெக்சாண்டர் கிரிசுசுக்கை இரண்டாவது சுற்றில் தோற்கடித்தார். தனேசுவர் பின்னர் மூன்றாவது சுற்றில் சேலம் சலேவிடம் தோற்ருப் போனார்.
# இலங்கை தேயிலை அருங்காட்சியகம்



**இலங்கை தேயிலை அருங்காட்சியகம்** என்பது ஹந்தனை தேயிலை தொழிற்சாலையில் அமைந்துள்ளது. இது முதலில் 1925-ல் கட்டப்பட்டது. இது கண்டிக்கு தெற்கே அமைந்துள்ளது.  

தீவில் காபி உற்பத்தி தோல்வியடைந்ததைத் தொடர்ந்து தேயிலை வெற்றிகரமாகப் பயிரிடப்பட்ட பிரதேசங்களில் ஹந்தனையும் ஒன்றாகும். 1920களில் நிறுவப்பட்ட பசறை உப நிலையத்தைப் போன்று 1959-ல் இலங்கை தேயிலை ஆராய்ச்சி நிறுவனம் ஹந்தனை தோட்டத்திலிருந்து குத்தகைக்கு எடுக்கப்பட்டு காணியில் உப நிலையம் ஒன்றை நிறுவியது. நாட்டின் மையப்பகுதியில் தேயிலை உற்பத்தியின் தேவையினை பூர்த்தி செய்ய, பூச்சி, வறட்சியை எதிர்க்கும் தேயிலை இரகங்களை உற்பத்தி செய்யும் நோக்கில் ஹந்தனை நிலையம் அமைக்கப்பட்டது.  

இலங்கை தேயிலை அருங்காட்சியகம் 1982ஆம் ஆண்டின் தொழிற்சாலை சட்டத்தின் 21ஆம் பிரிவின் கீழ் 9 சனவரி 1998-ல் கிளிபோர்ட் ரத்வத்தே (இலங்கை தேயிலை வாரியத்தின் தலைவர்) அவர்களால் ஆரம்பிக்கப்பட்ட ஒரு நடவடிக்கையின் கீழ் இணைக்கப்பட்டது. இந்த அருங்காட்சியகம் 1 திசம்பர் 2001 அன்று முறையாகத் திறக்கப்பட்டது. இந்த அருங்காட்சியகத்தில் ஜேம்சு டெய்லர் மற்றும் தாமசு லிப்டன் உள்ளிட்ட தேயிலை முன்னோடிகளின் காட்சிப் பொருட்கள் மற்றும் பல பழங்கால தேயிலை பதப்படுத்தும் சாதனங்கள் உள்ளன. தரை தளத்தில் 19ஆம் நூற்றாண்டின் காலனித்துவ மின்னாக்கிகள், உருளைகள், உலர்த்திகள், நொதித்தல் அட்டவணைகள், வரிசைப்படுத்தும் இயந்திரங்கள் போன்றவை உள்ளன. இரண்டாவது மாடியில் நூலகம் மற்றும் அருங்காட்சியகம் உள்ளது. மூன்றாவது தளத்தில் ஒரு கடை உள்ளது. மேல் தளத்தில் உணவகம் மற்றும் தேநீர் அறைகள் உள்ளன.  

## மேலும் பார்க்கவும்

- இலங்கையில் உள்ள அருங்காட்சியகங்களின் பட்டியல்
# இலங்கை கொண்டைக் குயில்

**இலங்கை கொண்டைக் குயில்** (ceylon pied crested cuckoo) (உயிரியல் பெயர் *Clamator jacobinus jacobinus*) என்பது சுடலைக் குயிலின் மூன்று கிளையினங்களில் ஒன்றாகும். இது தென் இந்தியா, இலங்கை, தென் மியான்மர் ஆகிய பகுதிகளில் காணப்படுகிறது.  

## விளக்கம்
மைனா அளவில் இருக்கும் இலங்கை கொண்டைக் குயிலானது நீண்ட வாலுடன் சுமார் 33 செ. மீட்டர் நீளம் இருக்கும். இதன் அலகு கருப்புகவும், விழிப்படலம் பழுப்பு நிறத்திலும், கால்கள் ஈய நிறத்திலும், விரல்கள் கறுப்பாகவும் இருக்கும். தலையில் உள்ள கொண்டை உள்ளிட்ட உடலின் மேற்பகுதி முழுக்க கறுப்பாக இருக்கும். உடலின் கீழ்ப்பகுதி முழுக்க வெண்மையாக இருக்கும். இறக்கைகளில் வட்டமான வெள்ளைப் பட்டையும், வால் இறகைகளில் வட்டமான வெள்ளைப் பட்டையும், வால் இறகுகளின் முனையின் மேற்பகுதியின் வெண்மையும் பறக்கும்போது தெளிவாகத் தெரியும். ஆண் பெண் பறவைகள் ஒன்றுபோல இருக்கும்.  

## பரவலும் வாழிடமும்
இப்பறவை தென்னிந்தியா, இலங்கை, தென் மியான்மர் ஆகிய புகுதிகளில் காணப்படுகிறது. ஆந்திராவின் வட பகுதி தவிர தென்னிந்தியா முழுவதும் மழைக்காலத்தில் பரவலாகவும், கோடைக் காலத்தில் ஆங்காங்கேயும் காண இயலும். மலைகளில் 2000 மீட்டர் உயரம்வரை காணப்படுகிறது. பூங்குருவி முதலிய பறவைகளின் கூட்டில் ஒன்று அல்லது இரண்டு முட்டைகள் இடும். எந்தப் பறவையின் கூட்டில் முட்டை இடுகின்றதோ அந்தப் பறவையின் முட்டை நிறத்தையும் உருவையும் ஒத்ததாக இருக்கும்படி முட்டை இடும் ஆற்றல் கொண்டது.
# விஜயதுர்க்கம் கோட்டை



**விஜயதுர்க்கம் கோட்டை** (*'Vijaydurg Fort*), இந்தியாவின் மகாராட்டிரா மாநிலத்தின் சிந்துதுர்க் மாவட்டத்தின் கடலில் அமைந்த கடல் கோட்டை ஆகும். இக்கோட்டையை சில்ஹார வம்ச ஆட்சியாளர் இரண்டாம் போஜன் 1193-1205 காலகட்டத்தில் கட்டினார். மராட்டியப் பேரரசர் சத்திரபதி சிவாஜி ஆட்சிக் காலத்தில் இக்கோட்டையை புதுப்பித்து கட்டினார்.  

5 ஏக்கர் பரப்பளவில் அமைந்த விஜயதுர்க்கம் கோட்டையைச் சுற்றிலும் நான்கு புறமும் கடல் நீரால் சூழப்பட்டது. பல காலத்திற்குப் பின்னர் இக்கோட்டையின் கிழக்குப் பகுதியில் சாலை அமைத்து நிலப்பரப்புடன் இணைக்கப்பட்டது. தற்போது இக்கோட்டையின் பரப்பளவு 17 ஏக்கராகவும், மூன்று புறங்களிலும் அரபுக் கடலால் சூழப்பெற்றது. சத்திரபதி சிவாஜி இக்கோட்டையின் பரப்பளவை அதிகரித்து, கிழக்குப் பகுதியில் 36 மீட்டர் உயரம் கொண்ட 3 மதில் சுவர்களை எழுப்பினார்.  
## அமைவிடம்
மகாராட்டிரா மாநிலத்தின் சிந்துதுர்க் மாவட்டத்தின் தேவகடத் தாலுகாவில் உள்ள விஜயதுர்க் நகரத்தின் கடற்கரையை ஒட்டி, அரபுக் கடலில் அமைந்துள்ளது. இக்கோட்டையின் கிழக்குப் பகுதி சிறிய சாலையால் நிலப்பரப்புடன் இணைக்கப்பட்டு, மற்ற மூன்று புறங்களில் அரபுக் கடலால் சூழப்பட்டது.  
## இதனையும் காண்க
- இந்தியாவில் உள்ள கோட்டைகளின் பட்டியல்
# கோட்டை அருங்காட்சியகம்


**கோட்டை அருங்காட்சியகம்** (*Kotte Museum*) என்பது இலங்கையின் சிறீ ஜெயவர்தனபுர கோட்டையில் உள்ள ஒரு தொல்பொருள் அருங்காட்சியகம் ஆகும். இது பொறளை - பிடகோட்டே பிரதான வீதியில் எத்துல் கோட்டை பங்களா சந்தியில் அமைந்துள்ளது. இந்த அருங்காட்சியகம் நாட்டின் மேல் மாகாணத்திற்கான பிராந்திய அருங்காட்சியகமாகச் செயல்படுகிறது. இந்த அருங்காட்சியகத்தினை இலங்கையின் தொல்பொருளியல் திணைக்களம் பராமரிக்கின்றது.  

இந்த அருங்காட்சியகம் முதன்முதலில் 1992-ல் ஈ.டபிள்யூ. பெரேரா நினைவு அருங்காட்சியகமாக இஹல வளவ்வயில் நிறுவப்பட்டது. மறைந்த அரசியல்வாதி ஈ.டபிள்யூ. பெரேராவின் வசிப்பிடமாக இருந்த இந்த அருங்காட்சியகம் 1995ஆம் ஆண்டில் பொதுமக்களுக்குத் திறக்கப்பட்டதாக அறிவிக்கப்பட்டது.  

அருங்காட்சியக கட்டிடம் ஐந்து கண்காட்சி அறைகளைக் கொண்டுள்ளது. கோட்டை மற்றும் கோட்டையினைச் சுற்றியுள்ள பகுதிகளிலிருந்து சேகரிக்கப்பட்ட பல்வேறு தொல்பொருட்களைக் காட்சிப்படுத்த இந்த அறைகள் பயன்படுத்தப்படுகிறது. பல்வேறு பிராந்திய கொடிகள், ஆடைகள், சிலைகள், நாணயங்கள், வாள்கள், கத்திகள், துப்பாக்கிகள், ஆயுதங்கள், மட்பாண்டங்கள், வரைபடங்கள் மற்றும் ஈ.டபிள்யூ. பெரேரா பயன்படுத்திய பொருட்களின் தொகுப்பு மற்றும் டக்ளஸ் ரணசிங்கவினால் வழங்கப்பட்ட பொருட்களும் இங்குள்ள காட்சிப் பொருட்களில் அடங்கும்.  

## மேலும் பார்க்கவும்

- இலங்கையில் உள்ள அருங்காட்சியகங்களின் பட்டியல்
# கசாகலை அருங்காட்சியகம்



**கசாகலை தொல்பொருள் அருங்காட்சியகம்** (*Kasagala Museum*) என்பது இலங்கையின் கசாகலையில் அமைந்துள்ள ஒரு அருங்காட்சியகம் ஆகும். இது இலங்கை தொல்பொருள் திணைக்களத்தால் பராமரிக்கப்பட்டு வந்தது. இந்த அருங்காட்சியகம் கசாகலை மற்றும் அதனைச் சுற்றியுள்ள பகுதிகளைச் சேர்ந்த பழங்கால பொருட்களைக் காட்சிப்படுத்தப் பயன்படுகிறது.  

## மேலும் பார்க்கவும்

- இலங்கையில் உள்ள அருங்காட்சியகங்களின் பட்டியல்
# உகார் அசத்லி



**உகார் அசத்லி** (*Vugar Asadli*) அசர்பைசான் நாட்டைச் சேர்ந்த ஒரு சதுரங்க விளையாட்டு வீரராவார். 2001 ஆம் ஆண்டு அக்டோபர் மாதம் 9 ஆம் தேதியன்று இவர் பிறந்தார். 2019 ஆம் ஆண்டில் அசத்லிக்கு சதுரங்க கிராண்டு மாசுட்டர் பட்டம் வழங்கப்பட்டது. 2020 ஆம் ஆண்டு செப்டம்பர் மாதத் தரவுகளின்படி அசத்லி அசர்பைசான் நாட்டின் சதுரங்க தரவரிசையில் 9 ஆவது இடத்தில் இருந்தார்.  

2016 ஆம் ஆண்டு நடைபெற்ற உலக இளைஞர் சதுரங்க ஒலிம்பியாடு போட்டியில் 3 ஆவது பலகையில் விளையாடிய அசத்லி 6/8 புள்ளிகள் எடுத்தார். அதே சமயம் 2020 ஆம் ஆண்டு போர்ச்சுகல் திறந்தநிலை விரைவு சதுரங்கப் போட்டியில், இவர் 6.5/8 புள்ளிகள் பெற்று 9 ஆவது இடத்தில் இருந்தார். 2020 போர்ச்சுகல் திறந்தநிலை சதுரங்கப் போட்டியில் இவர் 7/9 புள்ளிகள் எடுத்தார். இயூகோ டென் எர்டாக்கு, எவ்கெனி அலெக்சீவ், எட்வர்டோ இடுரிசாகா, அலெக்சாண்டர் இண்ட்சிக்கு, ஆர்யன் தாரி, அலெக்சாண்டர் மோட்டிலெவ் மற்றும் திக்ரான் கமாரியன் ஆகியோருடன் 2 முதல் 9 ஆவது வரையிலான இடத்தில் இருந்தார். பக்கூ திரந்தநிலை சதுரங்கப் போட்டியில் 2019 ஆம் ஆண்டில் இவர் 7.5/9 புள்ளிகள் எடுத்து 3 ஆவது இடத்தைப் பிடித்தார்.  

அசாத்லி 2017 ஆம் ஆண்டில் பிடே அமைப்பிடமிருந்து பன்னாட்டு மாசுட்டர் பட்டத்தையும், 2015 ஆம் ஆண்டில் பிடே மாசுட்டர் பட்டத்தையும், 2014 ஆம் ஆண்டில் மாசுட்டர் பட்டத்தையும் பெற்றார்.
# சப்பான் பல் மருத்துவ சங்கம்


**சப்பான் பல் மருத்துவ சங்கம்** (*Japan Dental Association*)(日本歯科医師会, Nihon Shika Ishikai) என்பது சப்பானில் உள்ள பல் மருத்துவர்களில் 72% உறுப்பினர்களைக் கொண்ட ஒரு சப்பானிய கூட்டு நிறுவனமாகும். பல் மருத்துவர்கள் மற்றும் நோயாளிகளின் நலன்களை மேம்படுத்துவதற்காக இந்த சங்கம் 1903ஆம் ஆண்டில் நிறுவப்பட்டது. இதனை சப்பானிய பல் மருத்துவர் கிசாய் தகயாமா தலைமையில் நிறுவப்பட்டது.
# இந்திய பல்மருத்துவ சங்கம்



**இந்தியப் பல்மருத்துவ சங்கம்** (*Indian Orthodontic Society*) என்பது பல் மருத்துவர்களுக்கான தொழில்முறை சங்கமாகும். இது 1965-ல் இந்தியாவின் மும்பையில் தொடங்கப்பட்டு இந்திய தொழில்முறை சட்டம் 1992-ன் கீழ் தமிழ்நாட்டின் வேலூரில் பதிவுசெய்யப்பட்ட அமைப்பாகும்.  

## வரலாறு
இந்தியப் பல்மருத்துவ சங்கம் தனது முதல் ஆண்டு மாநாட்டை 1967-ல் புது தில்லியில் நடத்தியது. *இந்தியப் பல்மருத்துவ சங்க ஆய்விதழ்* முதல் ஆசிரியர் எச். டி. மெர்ச்சண்டால் மாநாடு தொடங்கப்பட்டது. சங்கத்தின் நிறுவனத் தலைவராகவும் இருந்தார். நைஷாத் பரிக் நிறுவன செயலாளராகவும் பொருளாளராகவும் இருந்தார். மற்ற நிறுவன உறுப்பினர்கள் ஏ.பி. மோடி, கேகி மிஸ்ட்ரி, மோகன்தாசு பட், பிரேம் பிரகாசு மற்றும் மறைந்த ஹெச்எஸ் சேக்.  

இந்த சங்கம் 1999-ல் இந்தியப் பல்மருத்துவ வாரியத்தை நிறுவியது. இது இந்தியாவில் பல் மருத்துவத் துறையில் முதல் மற்றும் உலகில் மூன்றாவது வாரியமாகும். பல் மருத்துவ முதுநிலை கல்வியினை முடித்த பிறகு ஐந்து வருட அனுபவமுள்ள உறுப்பினர்களை ஆய்வு செய்ய வாரியம் நிறுவப்பட்டது. இந்தியப் பல்மருத்துவ சங்கம் 1995-ல் உலக பல்மருத்துவ கூட்டமைப்பின் ஒரு பகுதியாக மாறியது.  

## நோக்கங்கள்
1. பல்மருத்துவப் படிப்பைப் பிரபலப்படுத்தவும் ஊக்குவிக்கவும்
1. பல் வரிசை சீராக்கம் மற்றும் முக சீரமைப்பு நடைமுறைகளைப் பிரபலப்படுத்தவும் பரப்பவும்
1. பல்மருத்துவத்தின் முக்கியத்துவத்தைப் பற்றி பொதுமக்களுக்குக் கற்பித்தல்

## மேலும் பார்க்கவும்
- இந்திய பல் மருத்துவக் கழகம்
# ஐடிஎசு பல் மருத்துவமனை



**ஐடிஎசு பல் மருத்துவமனை** (*ITS Dental Hospital*) என்பது இந்தியாவின் உத்தரப் பிரதேசத்தில் உள்ள நொய்டா பெருநகரில் அமைந்துள்ள இந்திய மருத்துவமனை மற்றும் ஆராய்ச்சி மையமாகும். இது 1996-ல் மருத்துவர் ஆர். பி. சாதாவால் நிறுவப்பட்ட ஐடிஎசு கல்விக் குழுமத்தின் மருத்துவமனையாகும்.  

## வரலாறு
ஐடிஎசு பல் மருத்துவமனை நொய்டா மாநகரில் 2006-ல் துர்கா அறக்கட்டளையால் நிறுவப்பட்டது. இது 1996-ல் மருத்துவர் ஆர். பி. சதாவால் நிறுவப்பட்ட ஐடிஎசு குழுவின் ஒரு பகுதியாகும். பல் மருத்துவம், பொறியியல், மேலாண்மை மற்றும் மருந்தியல் கல்வி ஆகிய துறைகளில் கல்லூரிகளை இந்த குழுமம் நிறுவியுள்ளது. ஐடிஎசு பல் மருத்துவமனையின் கிளை காஜியாபாத்தின் முராத் நகரில் உள்ளது.  

## விருதுகள்

- கின்னஸ் உலக சாதனை நிகழ்வாக 2018-ல் 4097 பேர் கலந்துகொண்ட வாயினை சுத்தப்படுத்த வாய்த் தூய்மிப்பி பயன்படுத்தும் நிகழ்வு நடைபெற்றது.

## சமூக முயற்சிகள்
ஐடிஎசு பல் மருத்துவமனை "பசுமை" முயற்சியை மேற்கொண்டுள்ளது. இதன் முக்கிய கவனம் கரியமில தடம், திடக்கழிவு மேலாண்மை மற்றும் மாற்று ஆற்றல் வள பயன்பாட்டினைக் குறைப்பதில் உள்ளது. 2020ஆம் ஆண்டில், மருத்துவமனை ஊழியர்கள் கொரோனா வைரஸ் நோயால் பாதிக்கப்பட்டவர்களுக்கு 250 படுக்கைகளை வழங்கினர்.
# ஆதிகவி நன்னய்யா பல்கலைக்கழகம்



**ஆதிகவி நன்னய்யா பல்கலைக்கழகம்** (Adikavi Nannaya University IAST : *adikavi Nannaya Viśvavidyālayamu* ) என்பது இந்தியாவின் ஆந்திரப் பிரதேசத்தில் உள்ள ராஜமன்றியில் அமைந்துள்ள மாநிலப் பல்கலைக்கழகம் ஆகும். இது 22 ஏப்ரல் 2006 அன்று ஆந்திரப் பிரதேச அரசு சட்டம் 2006ஆம் ஆண்டு எண் 28 மூலம் நிறுவப்பட்டது.  

ஆதிகவி நன்னய்யா பல்கலைக்கழகம் என்பது தெலுங்கு மொழியில் இயற்றப்பட்ட நூலின் முதல் சான்றளிக்கப்பட்ட ஆசிரியரான நன்னய்யாவின் பெயரால் அழைக்கப்படுகிறது. இந்தப் பல்கலைக்கழகம் இரு கோதாவரி மாவட்டங்களின் உயர் கல்வித் தேவைகளைப் பூர்த்தி செய்கிறது. இந்த இரு மாவட்டத்தில் அமைந்துள்ள எழுபத்து நான்கு முதுகலை கல்வி நிறுவனங்களும், 403 பட்டயக் கல்லூரிகளும் ஆதிகவி நன்னய்யா பல்கலைக்கழகத்துடன் இணைக்கப்பட்டுள்ளன. இந்தக் கல்லூரிகள் முன்பு ஆந்திரப் பல்கலைக்கழகத்துடன் இணைக்கப்பட்டிருந்தன.  

இந்தப் பல்கலைக்கழகத்தின் கீழ் பல்கலைக்கழக உறுப்புக் கல்லூரிகளாக, கலை மற்றும் வணிகக் கல்லூரி, பல்கலைக்கழகக் கல்வியியல் கல்லூரி, பல்கலைக்கழக பொறியியல் கல்லூரி, அறிவியல் மற்றும் தொழில்நுட்ப பல்கலைக்கழகக் கல்லூரி எனச் செயல்படுகின்றன.  

ஆதிகவி நன்னய்யா பல்கலைக்கழகம் காக்கிநாடா மற்றும் தாடேபள்ளிகுடத்தில் விரிவாக்க வளாகத்தைக் கொண்டுள்ளது.  

இந்தப் பல்கலைக்கழகம் புவி-தகவல் மற்றும் பெட்ரோலிய ஆய்வுத் திட்டத்தைத் தொடங்கியுள்ளது. இது ஆந்திரப் பிரதேசத்தில் முதன்முறையாகவும் நாட்டிலுள்ள சிலவற்றில் ஒன்றாகும். இரண்டாவது கட்டத்தில், ஐந்தாண்டு ஒருங்கிணைந்த படிப்புகளை ஊக்குவிக்கும் அரசாங்கக் கொள்கையைக் கருத்தில் கொண்டு, பல்கலைக்கழகம் கணிதம் மற்றும் கணினியில் புதிய பாடத்திட்டத்தை வடிவமைத்து வழங்கியது. இது தகவல் தொழில்நுட்பத் துறைக்குப் பயிற்சியளிக்கப்பட்ட திட்டங்களை வழங்கும் நோக்கத்துடன் தொடங்கப்பட்டது.  

## மேலும் பார்க்கவும்

- இந்தியாவில் உள்ள பல்கலைக்கழகங்களின் பட்டியல்
- இந்தியாவில் கல்வி
# பை பீட்டா கப்பா

**பை பீட்டா கப்பா சங்கம்** *(Phi Beta Kappa Society)* (****) என்பது அமெரிக்காவின் மிகப் பழமையான கல்வித் தகைமைக் கழகமாகும் , மேலும் அதன் நீண்ட வரலாறும் கல்விசார் தேர்வும் காரணமாக மிகவும் மதிப்புமிக்கது. பை பீட்டா கப்பா தாராளவாதக் கலைகளிலும் அறிவியலிலும் சிறந்து விளங்குவதை ஊக்குவிப்பதையும் ஆதரிப்பதையும் நோக்கமாகக் கொண்டது. தேர்ந்தெடுக்கப்பட்ட அமெரிக்க கல்லூரிகள், பல்கலைக்கழகங்களில் மட்டுமே கலை, அறிவியலில் மிகச் சிறந்த மாணவர்களைச் சேர்ப்பதையும் நோக்கமாகக் கொண்டுள்ளது. இது 1776 திசம்பர் 5 அன்று வில்லியம், மேரி கல்லூரியில் முதல் கல்லூரி கிரேக்க - எழுத்து உடன்பிறப்புறவு அமைப்பாக நிறுவப்பட்டது. தொடக்க கால கல்லூரி உடன்பிறப்புறவு கழகங்களில் ஒன்றாகும். அதன் தொடக்கத்திலிருந்து 17 அமெரிக்க ஜனாதிபதிகளும் , 40 அமெரிக்க உச்ச நீதிமன்ற நீதிபதிகளும் மற்றும் 136 நோபல் பரிசு பெற்றவர்களும் உறுப்பினர்களாகச் சேர்க்கப்பட்டுள்ளனர்.  

பை பீட்டா கப்பா (Φιλοσοφία βίού κύβερνήτης) என்பது " அறிவு " என்று பொருள்படும்.
# அலிசர் கரிமோவு



**அலிசர் கரிமோவு** (*Alisher Karimov*) தசிகிசுத்தான் நாட்டைச் சேர்ந்த ஒரு சதுரங்க விளையாட்டு வீரராவார். 1997 ஆம் ஆண்டில் பிறந்த இவர் பிடே மாசுட்டர் பட்டத்தை 2018 ஆம் ஆண்டில் பெற்றார்.  

## சதுரங்க வாழ்க்கை
2016 ஆம் ஆண்டில் நடைபெற்ற சதுரங்க ஒலிம்பியாடு போட்டி உட்பட பல சதுரங்க ஒலிம்பியாடு போட்டிகளில் இவர் தசிகிசுத்தான் நாட்டை பிரதிநிதித்துவப்படுத்தியுள்ளார். 2016 ஆம் ஆண்டு நடைபெற்ற ஒலிம்பியாடு போட்டியில் 4½/9 புள்ளிகளும் 2018 ஆம் ஆண்டு நடைபெற்ற ஒலிம்பியாடு போட்டியில் 6/9 புள்ளிகளும் எடுத்தார்.  

2021 ஆம் ஆண்டு நடைபெற்ற சதுரங்க உலகக் கோப்பை போட்டியில் அலிசர் கரிமோவு விளையாடினார். இப்போட்டியில் முதல் சுற்றில் சியார்ச்சு கோரியிடம் 1½-½ என்ற புள்ளிகள் கணக்கில் தோற்கடிக்கப்பட்டார். 2023 ஆம் ஆண்டு அசர்பைசான் நாட்டின் பக்கூ நகரில் நடைபெறும் சதுரங்க உலகக் கோப்பை போட்டியில் பங்கேற்று விளையாடினார். முதல் சுற்றில் அமெரிக்காவைச் சேர்ந்த சதுரங்க வீரர் அவோண்டர் இலியாங்கிடம் போட்டியிட்டு தோற்றுப்போனார்.
# பகார் பகுதி

**பகர்** (*Bagar*) மேலும் **பகத்** (*Bagad* ) என்பது "வறண்ட நாடு" என்று பொருள்படும் ஒரு சொல்லாகும். வடமேற்கு இந்தியா மற்றும் இந்தியாவின் எல்லையில் உள்ள தற்போதைய பாக்கித்தானின் கிழக்குப் பகுதிகளின் மணல் பரப்பை இது குறிக்கிறது. உதாரணமாக, காகர் நதிக்கு வடக்கே மற்றும் பஞ்சாபின் தெற்கே பக்ரி மொழி பேசப்படும் இடம்.  

## பெயர்க்காரணம்
பகர் என்பது வடக்கு இராஜபுதனத்தின் புல்வெளி என்று பொருள்படும். இது "பசு" ( இந்துக்களுக்கு புனிதமான ஒரு விலங்கு) என்று பொருள்படும் "பகர்" என்ற பெயரிடப்பட்ட அரபு வார்த்தையிலிருந்து வந்திருக்கலாம். மேலும், "கால்நடை" என்ற அரபு வார்த்தையிலிருந்து பெறப்பட்டது. அரபு மொழியில் *பக்காரா* என்றால் "கால்நடை மேய்பவர்கள்" என்று பொருள். பகர் பாதை என்பது வறண்ட தார்ப் பாலைவனம் மற்றும் சிந்து-கங்கைச் சமவெளியின் வளமான பாங்கர் மற்றும் காதிர் பகுதிகளின் சங்கமத்தில் உள்ள அரை வறண்ட அரை வளமான மழை பெய்யும் மணல் புல்வெளிப் பகுதியைக் குறிக்கிறது. பகர் என்ற அரபுப் பெயரை ஏற்றுக்கொள்வதற்கு முன்பு, இப்பகுதி மகாபாரதத்தின் வேத காலத்திலும், ஆரம்பகால இடைக்காலத்திலும் கூட, பிருத்திவிராச் சௌகானின் இந்து ஆட்சியின் இறுதி வரையிலும் ஜங்லதேசம் என்று அழைக்கப்பட்டது.  

## பக்ரி மொழி
பக்ரி என்பது, இராசத்தானி, அரியான்வி மற்றும் இந்தோ-ஆரிய குடும்பத்தின் பஞ்சாபி மொழி ஆகியவற்றின் பேச்சுவ ழக்காகும். இது இராசத்தான், அரியானா மற்றும் இந்தியாவின் பஞ்சாப் மாநிலங்களின் பகர் பகுதியில் வசிக்கும் சுமார் ஐந்து மில்லியன் மக்களால் பேசப்படுகிறது  

பாக்கிஸ்தானின், பஞ்சாப், பகவல்பூர் மாவட்டம் மற்றும் பகவல்நகர் மாவட்டத்தில் சிறிய மொழியாக பக்ரி பேசப்படுகிறது, இருப்பினும் இவை பகர் பிராந்தியத்தின் பகுதிகளாக கருதப்படவில்லை.  

## பிரபலமான பக்ரி மக்கள்
யுடன் மணிராம் பக்ரி .]]  
*பக்ரி மக்கள்* என்ற சொல் முதலில் ஜாட்கள், குஜ்ஜர்கள் ராஜ்புத் மற்றும் பிஷ்னோய் மக்கள் பாகர் பிராந்தியத்தில் வாழும் மற்றும் பக்ரி மொழி பேசுபவர்களுக்குப் பயன்படுத்தப்பட்டது  

கும்ஹர், சுதர், நை, அகர்வால் பனியா மற்றும் மகேஸ்வரி பனியாக்கள் மற்றும் பாதிக் ("கசாப்புக் கடைக்காரர்"), பார்தி ("வேட்டைக்காரர்"), பவாரியா (அரை நாடோடிகள்) சாதிகளின் பிரிவுகளும் இப்பகுதியில் வாழ்கின்றனர். மணிராம் பக்ரி , ராஜ் பக்ரி, பரோன் பக்ரி போன்றவர்கள் அரியானாவைச் சேர்ந்த அரசியல்வாதிகளாகவும் பிரபலமானவர்களாகவும் இருக்கின்றனர்.  

## இதனையும் காண்க

- தோவாப்
- பஞ்சாப் பகுதி
# சித்தும்போ முவாலி



**சித்தும்போ முவாலி** (Chitumbo Mwali) சாம்பியா நாட்டைச் சேர்ந்த ஒரு சதுரங்க விளையாட்டு வீரராவார். 2007 ஆம் ஆண்டு இவருக்கு பன்னாட்டு சதுரங்க மாசுட்டர் பட்டம் வழங்கப்பட்டது.  

## சதுரங்க வாழ்க்கை
2006 ஆம் ஆண்டு ஆப்பிரிக்க இளையோர் சதுரங்கப் போட்டியில் வெற்றி பெற்று வெற்றியாளரானார். 2007 ஆம் ஆண்டில் ஆப்பிரிக்கா அளவில் நடைபெற்ற ஆப்பிரிக்க விளையாட்டுப் போட்டிகளில் நான்காவது பலகையில் விளையாடி முவாலி வெள்ளிப் பதக்கத்தைப் பெற்றார்.  

2021 ஆம் ஆண்டு சாம்பியன் சதுரங்க உலகக் கோப்பை தகுதிச் சுற்றில் வென்ற பிறகு, இவர் 2021 சதுரங்க உலகக் கோப்பையில் விளையாடத் தகுதி பெற்றார். இரண்டு சுற்றுகள் மற்றும் ஒரு ஆட்டம் கைவசம் இருந்த நிலையில் 1.5 புள்ளிகள் பின்தங்கி இருந்த நிலையில் எதிராகப் போட்டியிட்ட சாம்பிய சதுரங்க வீரர் ஆண்ட்ரூ கயோண்டே, ஒரு சர்ச்சை காரணமாக போட்டியை விட்டு வெளியேறினார்.  

உலகக் கோப்பையின் முதல் சுற்றில், அதிக புள்ளிகளுடன் விளையாடிய ஐக் எம். மார்டிரோசுயனுக்கு எதிரான முதல் ஆட்டத்தில் **சித்தும்போ முவாலி தோ**ல்வியடைந்தார். இரண்டாவது போட்டியில் முவாலி வெற்றிபெற்றார். இதனால் போட்டி சமநிலை முடிவை எட்டியது. சமநிலை முறிவு போட்டிகளில் முவாலி 2-0 என்ற புள்ளிகள் கணக்கில் தோற்கடிக்கப்பட்டார்.  

முவாலி 2023 சதுரங்க உலகக் கோப்பையில் போட்டியிட சாம்பியன் நாட்டு தகுதிச் சுற்று போட்டிகளை வென்றார் , இங்கு அவர் முதல் சுற்றில் துருக்கி நாட்டைச் சேர்ந்த சதுரங்க வீரர் முசுதபா இல்மாசால் தோற்கடிக்கப்பட்டார்.  

முவாலி கணக்காளராகவும் சதுரங்க பயிற்சியாளராகவும் உள்ளார்.
# இராட்வெல் மகோடோ



**இராட்வெல் மகோடோ** (பிறப்பு 1987) (Rodwell Makoto) சிம்பாப்வே நாட்டைச் சேர்ந்த ஒரு சதுரங்க விளையாட்டு வீரராவார். 1987 ஆம் ஆண்டு இவர் பிறந்தார். 2013 ஆம் ஆண்டு பன்னாட்டு சதுரங்க மாசுட்டர் பட்டம் இவருக்கு வழங்கப்பட்டது..  

2012 ஆம் ஆண்டில் நடைபெற்ற தென்னாப்பிரிக்க திறந்தநிலை சதுரங்க பொட்டியினை மகோடோ வென்றார். மேலும் சிம்பாப்வே நாட்டிற்கான சதுரங்க ஒலிம்பியாடு அணியிலும் இவர் இடம்பெற்றார் 2013 ஆம் ஆண்டில் பன்னாட்டு மாசுட்டர் பட்டம் பெற்ற இவர் 2015 ஆம் ஆண்டு சூன் மாதத்தில் 2403 என்ற எலோ தரப்புள்ளிகளை அடைந்தார். இராபர்ட் குவாசுக்குப் பிறகு சிம்பாப்வே நாட்டின் இரண்டாவது உயர் தரமதிப்பீடு பெற்ற பன்னாட்டு மாசுட்டர் என்ற சிறப்பு இவருக்கு கிடைத்தது. அந்த நேரத்தில் இவர் 2422 புள்ளிகள் பெற்றவராக இருந்தார்.  

2021 ஆம் ஆண்டு நடைபெற்ற சதுரங்க உலகக் கோப்பை போட்டிக்கு இவர் தகுதி பெற்றார், அங்கு முதல் சுற்றில் விளாடிசுலாவ் கோவலெவ் என்பவரால் தோற்கடிக்கப்பட்டார்.  

2023 ஆம் ஆண்டிற்கான உலகக் கோப்பை தகுதிச் சுற்ரில் வெற்றி பெற்ற இவர் 2023 ஆம் ஆண்டு சதுரங்க உலகக் கோப்பைக்கு மீண்டும் தகுதி பெற்றார், இங்கு அவர் முதல் சுற்றில் அசர்பைசான் நாட்டு சதுரங்க வீரர் நிசாத் அபாசோவால் தோற்கடிக்கப்பட்டார்.
# பெர்னார்டோ உரோசெல்லி



**பெர்னார்டோ உரோசெல்லி மைல்கே** (**Bernardo Roselli Mailhe)** உருகுவே நாட்டைச் சேர்ந்த ஒரு சதுரங்க வீரராவார். 1965 ஆம் ஆண்டு செப்டம்பர் மாதம் 17 ஆம் தேதியன்று இவர் பிறந்தார். 1994 ஆம் ஆண்டு பன்னாட்டு சதுரங்க மாசுட்டர் பட்டம் இவருக்கு வழங்கப்பட்டது.  

1984 மற்றும் 2008 ஆம் ஆண்டுகளுக்கு இடையில் **பெர்னார்டோ உரோசெல்லி** பதின்மூன்று முறை உருகுவே சதுரங்க வெற்றியாளர் போட்டிகளை வென்றார். மேலும் சதுரங்க ஒலிம்பியாடு போட்டிகளில் பதினொரு முறை (1986-2014) உருகுவேயைப் பிரதிநிதித்துவப்படுத்தினார். இவரது சதுரங்க வாழ்க்கையின் தொடக்கத்தில், 1985 ஆம் ஆண்டு கொரியண்ட்டு நகரில் நடைபெற்ற 12 ஆவது தென் அமெரிக்க மண்டலப் போட்டியில் 15வது இடத்தைப் பிடித்தார்.  

2002 ஆம் ஆண்டில் *ரிபப்ளிகா அர்கெந்தினா* சதுரங்க மாசுட்டர் போட்டியின் ஐந்தாவது பதிப்பில் செருமன் கணினி நிரலான இயர்க்சு 8.0 நிரலை விட உரோசெல்லி முதல் இடத்தைப் பிடித்தார்.
# முகமது திசிர்



**முகமது திசிர்** (Mohamed Tissir) மொராக்கோ நாட்டைச் சேர்ந்த ஒரு சதுரங்க வீரராவார். 1976 ஆம் ஆண்டு நவம்பர் மாதம் 27 ஆம் தேதியன்று இவர் பிறந்தார். 1999 ஆம் ஆண்டில் இவருக்கு பன்னாட்டு மாசுட்டர் பட்டம் வழங்கப்பட்டது.  

## சதுரங்க வாழ்க்கை
1999 ஆம் ஆண்டில் ஆப்பிரிக்க சதுரங்க வெற்றியாளர் போட்டியையும் 1996, 1999 மற்றும் 2005 ஆம் ஆண்டுகளில் மொராக்கோ சதுரங்க வெற்றியாளர் போட்டியையும் முகமது திசிர் வென்றார், மேலும் பல சதுரங்க ஒலிம்பியாடு போட்டிகளில் மொராக்கோ நாட்டைப் பிரதிநிதித்துவப்படுத்தியுள்ளார். 2004 ஆம் ஆண்டில் பால்மா டி மல்லோர்காவின் 36 ஆவது சதுரங்க ஒலிம்பியாடு போட்டியில் தங்கப் பதக்கம் வென்றுள்ளார். மேலும் 1999 ஆம் ஆண்டில் இயோர்டானில் நடைபெற்ற அரபு விளையாட்டுகளிலும் வென்றார்.  

2000 ஆம் ஆண்டில் சதுரங்க உலகக் கோப்பை போட்டியில் திசிர் விளையாடினார், அங்கு அவர் இடம்பெற்றிருந்த குழுவில் கடைசி இடத்தைப் பிடித்தார். 2004 ஆம் ஆண்டின் பிடே உலக சதுரங்கப் போட்டியிலும் திசிர் விளையாடினார். அங்கு இவர் முதல் சுற்றில் அலெக்சி திரீவ் என்பவரால் தோற்கடிக்கப்பட்டார்.  

சதுரங்கப் பயிற்சியாளராகவும் இவர் செயல்படுகிறார். 2023 ஆம் ஆண்டு அசர்பைசான் நாட்டின் பக்கூ நகரில் நடைபெற்ற சதுரங்க உலக கோப்பை போட்டியிலும் இவர் விளையாடினார். .
# பெரிய அக்காக் குயில்



**பெரிய அக்காக் குயில்** (*Large hawk-cuckoo*) என்பது குயில் குடும்பத்தைச் சேர்ந்த ஒரு குயில் இனம் ஆகும். இது மிதவெப்ப மண்டல ஆசியாவிலிருந்து இமயமலையில் கிழக்கு ஆசியா வரை பரவலாக இனப்பெருக்கம் செய்கிறது. குறிப்பிடதக்க எண்ணிக்கையிலான பறவைகள் குளிர்காலத்தில் தெற்கே வலசை வருகின்றன. இவை உரத்து திரும்பத் திரும்ப ஒலி எழுப்புவதற்குப் பெயர் பெற்றவை. இவற்றின் குரல் அக்காக்குயிலைப் போலவே இருக்கும், ஆனால் உச்சஸ்தாயிக்கு போவதில்லை. இவை சற்றே பெரியவை மேலும் முதிர்ந்த பறவைகளின் கன்னத்தில் காணப்படும் கறுப்புத் திட்டினைக் கொண்டு அக்காக்குயிலில் இருந்து இதை எளிதாக வேறுபடுத்தி அறியலாம். இவை சிரிப்பான்கள் போன்ற பிற பறவைகளின் கூடுகளில் முட்டையிடக்கூடியவை.  

## விளக்கம்
பெரிய அக்காக் குயிலானது காக்கையை விட சற்று சிறியதாக சுமார் 38 செ. மீ. நீளம் இருக்கும். இதன் மேல் அலகு கரும்புழுப்பாகவும், கீழ் அலகு பச்சையாகவும் இருக்கும். விழிப்படலம் மஞ்சள் அல்லது ஆரஞ்சு நிறத்திலும், கால்கள் ஆழ்ந்த மஞ்சள் நிறத்திலும் இருக்கும். இதன் உச்சி, பிடரி, கழுத்தின் மேற்பகுதி போன்றவை ஆழ்ந்த சாம்பல் பழுப்பாக இருக்கும். வாலின் மேற்பரப்பு பழுப்பு நிறமாகக் கறுப்பு பட்டைகளுடனும் வெள்ளை விளிம்போடும் காட்சி அளிக்கும். தொண்டை வெண்மையாகக் கருஞ்சிவப்பும் சாம்பலுமான கோடுகளுடன் காட்சியளிக்கும். மேல் மார்பு ஆழ்ந்த கருஞ்சிவப்பாக இருக்கும். கீழ் மார்பும், வயிறும் வெண்மையாகக் கருஞ்சிவப்புத் தோய்ந்து பழுப்பு நிறக் குறுக்குக் கோடுகளுடன் காணப்படும். இது ஓரளவு வல்லூறு போலவே தோற்றம் தருவதாலும், வல்லூறுவைப் போலவே பறப்பதாலும் சற்று குழப்பத்தை உண்டாக்கும். ஆண், பெண் பறவைகள் ஒன்றுபோல தோற்றம் தரும், என்றாலும் பெண்பறவை உருவில் சற்று சிறியது.  

## பரவல்
இது வங்காளதேசம், பூட்டான், கம்போடியா, சீனா, இந்தியா, இந்தோனேசியா, லாவோஸ், மலேசியா, மியான்மர், நேபாளம், பாக்கித்தான், பிலிப்பீன்சு, சிங்கப்பூர், தைவான், தாய்லாந்து, வியட்நாம் ஆகிய நாடுகளில் காணப்படுகிறது. கிறித்துமசு தீவில் தற்செயலாக சென்று அலைந்து திரிபவையாக காணப்படுகின்றன. இதன் துணை இனமான *H. s. bocki* மலாய் தீபகற்பம், சுமாத்திரா மற்றும் போர்னியோ போன்ற இடங்களில் காணப்படுகிறது. அது கருத்த அக்காக் குயில் என்ற பெயரில் ஒரு தனி இனமாகவும் கருதப்படுகிறது. குளிர்காலத்தில் வட இந்தியாவில் இருந்து தமிழ்நாடு, கர்நாடகம், கேரளம் உள்ளிட்ட மாநிலங்களுக்கு இப்பறவை வலசை வருகின்றனது.  

## வாழ்விடங்கள்
இதன் இயற்கை வாழ்விடங்கள் மிதவெப்ப மண்டலக் காடுகள் மற்றும் துணை வெப்பமண்டல அல்லது வெப்பமண்டல சதுப்புநில காடுகள் ஆகும்.  

## நடத்தை
இது மரத்தில் உயரமாக இலைகள் அடர்ந்த பகுதியில் தனித்து அமர்ந்திருக்கும். இதனை மரக்கிளைகளில் இருந்து பாய்ந்து பறந்து செல்லும்போது தான் கண்டுண முடியும். இது பறக்கும்போது வல்லூறு போன்ற தோற்றம் கொண்டதால் பிற சிறு பறவைகள் இதனைக் கண்டு அச்சம் கொள்ளும். கம்பளிப் பூச்சி, வண்டு, வெட்டுக்கிளி, தத்துப்பூச்சி, சிலந்தி முதலியவற்றை இது உணவாக கொள்ளும்.  

இவை கோடையில் கூவுகின்றன. பொதுவாக அந்திக்கு பிறகு கூவல் நன்றாக இருக்கும். குளிர்காலத்தில், இவை அமைதியாக இருக்கும்.  

மற்ற பல குயில்களைப் போலவே, இந்த இனமும் பிற பறவைகளின் கூட்டில் முட்டையிடக்கூடியது ஆகும். பல சிரிப்பான்கள் (எடுத்துக்காட்டு *Pterorhinus sannio* ) குயில் முட்டைகளை அடையாளம் கண்டு அவற்றை அகற்றும் திறன் கொண்டவை.
# கருத்த அக்காக் குயில்


**கருத்த அக்காக் குயில்** ( *Dark hawk-cuckoo* ) என்பது குயில் குடும்பத்தைச் சேர்ந்த ஒரு பறவையாகும். இது முன்பு **பெரிய அக்காக் குயிலின்** ஒரு துணை இனமாகக் கருதப்பட்டது. மேலும் குக்குலசு பேரினத்தில் வைக்கப்பட்டது.  

## புவியியல் எல்லை
மலேசியாவில் இது மேல் மலாயா, வடக்கு சரவாக் மற்றும் சபாவில் காணப்படுகிறது. இந்தோனேசியாவில் இது சுமாத்திரா மற்றும் கலிமந்தானில் காணப்படுகிறது. இது புரூணையிலும் காணப்படுகிறது.
# மதுரை விளக்குத்தூண் நவநீத கிருஷ்ணர் கோயில்



**மதுரை விளக்குத்தூண் நவநீத கிருஷ்ணர் கோயில்** என்பது தமிழ்நாடு மாநிலத்தில் மதுரை மாவட்டத்தின் மதுரை நகரில் விளக்குத்தூண் பகுதிக்கு அருகில் பந்தடி ஐந்தாவது தெருவில் அமையப் பெற்றுள்ள ஒரு பெருமாள் கோயில் ஆகும். மதுரை மீனாட்சி அம்மன் கோயிலுக்கு தெற்குப் பகுதியில் இக்கோயில் அமைந்துள்ளதால், தெற்கு கிருஷ்ணன் கோயில் என்ற இன்னொரு பெயரும் உண்டு.  

கடல் மட்டத்திலிருந்து சுமார் 184 மீட்டர் உயரத்தில், என்ற புவியியல் ஆள்கூறுகள் கொண்டு, மதுரை விளக்குத்தூண் நவநீத கிருஷ்ணர் கோயில் அமைந்துள்ளது.  

இக்கோயிலின் மூலவர் நவநீத கிருஷ்ணர்; தாயார் மகாலட்சுமி ஆவர். இக்கோயிலில் சீனிவாச பெருமாள், அலர்மேல்மங்கை தாயார், மகா கணபதி, கருடாழ்வார், இராமர், சீதை, இலட்சுமணன், ஆஞ்சநேயர், இராகு, கேது, நாகர் ஆகியோரும் அருள்பாலிக்கின்றனர். கிருஷ்ண ஜெயந்தி, வைகுண்ட ஏகாதசி, நவராத்திரி, விநாயக சதுர்த்தி ஆகியவை இக்கோயிலில் கொண்டாடப்படும் சில முக்கியமான திருவிழாக்களாகும்.
# பசீர் அல் குவாதைமி



**பசீர் அல் குவாதைமி** (Basheer Al-Qudaimi) யேமன் நாட்டைச் சேர்ந்த ஒரு சதுரங்க வீரராவார். 1984 ஆம் ஆண்டில் இவர் பிறந்தார். 2008 ஆம் ஆண்டில் பன்னாட்டு சதுரங்க மாசுட்டர் பட்டம் இவருக்கு வழங்கப்பட்டது. முன்னதாக 2007 ஆம் ஆண்டில் அரபு சதுரங்க வெறியாளர் போட்டியை பசீர் வென்றார். 2006 ஆம் ஆண்டு நடைபெற்ற சதுரங்க ஒலிம்பியாடு போட்டியில் இவர் தனிநபர் தங்கப் பதக்கம் வென்றார்.  

## சுயசரிதை
2003 ஆம் ஆண்டில் பசீர் அல் குவாதைமி யேமன் சதுரங்க கழகம் நடத்திய அரபு கழக சதுரங்க வெற்றியாளர் போட்டியில் 3 ஆவது இடத்தை வென்றார். 2007 ஆம் ஆண்டில் யேமன் நாட்டின் டைசு நகரத்தில் நடைபெற்ற அரபு சதுரங்க வெற்றியாளர் போட்டியை வென்றார்.  

பசீர் அல் குவாதைமி யேமன் அணிக்காக சதுரங்க ஒலிம்பியாடு போட்டிகளில் விளையாடினார்:  

- 2002 - பிளெட்டு நகரம் (+9, =1, -1) 35 ஆவது சதுரங்க ஒலிம்பியாடு
- 2006 - துரின் நகரத்தில் நடந்த 37 ஆவது சதுரங்க ஒலிம்பியாடு (+7, =0, -0) தனிநபர் தங்கப் பதக்கம்.
- 2008 - திரெசுடன் நகரத்தில் நடந்த 38 ஆவது சதுரங்க ஒலிம்பியாடு (+5, =2, -3),
- 2010 - கான்டி-மான்சிசுக்கு (+3, =1, -6) 39 ஆவது சதுரங்க ஒலிம்பியாடு இரண்டாவது குழு ,
- 2014 - 41 ஆவது சதுரங்க ஒலிம்பியாடு டிரோம்சோ நகரம் (+4, =4, -2)
- 2018 - படுமியில் நடந்த 43 ஆவது சதுரங்க ஒலிம்பியாடு (+6, =2, -1).

மேலும் இவர் யேமன் அணிக்காக ஆசிய விளையாட்டு<nowiki/>ப் போட்டிகளில் சதுரங்கப் போட்டி (2010) மற்றும் பான் அரபு விளையாட்டு சதுரங்கப் போட்டி (2007-2011) ஆகியவற்றில் பங்கேற்று விளையாடினார், அங்கு இவர் தனிப்பட்ட நபர் தங்கப் பதக்கத்தை வென்றார்.  

2008 ஆம் ஆண்டில் பசீர் அல் குவாதைமிக்கு பன்னாட்டு மாசுட்டர் பட்டம் வழங்கப்பட்டது.
# இரும்பு(II) லாக்டேட்டு



**இரும்பு(II) லாக்டேட்டு** (Iron(II) lactate) என்பது C<sub>6</sub>H<sub>10</sub>FeO<sub>6</sub> என்ற மூலக்கூற்று வாய்ப்பாட்டால் விவரிக்கப்படும் கரிம வேதியியல் சேர்மமாகும். பெரசு லாக்டேட்டு என்ற பெயராலும் இது அழைக்கப்படுகிறது. பொதுவாக ஒன்று அல்லது அதற்கு மேற்பட்ட லாக்டேட்டு ஈந்தணைவிகள் சேர்ந்து இந்த அணைவுச் சேர்மம் உருவாகிறது. Fe(லாக்டேட்டு)<sub>2</sub>(H<sub>2</sub>O)<sub>2</sub>(H<sub>2</sub>O) என்பது இதற்கான ஓர் உதாரணமாகும். வாய்ப்பாட்டிலுள்ள லாக்டேட்டு CH<sub>3</sub>CH(OH)CO<sub>2</sub><sup>-</sup> அயனியைக் குறிக்கும். இரும்பு(II) லாக்டேட்டு நிறமற்ற ஒரு திண்மமாகும்.  

## தயாரிப்பு
இரும்பு(II) லாக்டேட்டை பல வேதி வினைகள் மூலம் உற்பத்தி செய்ய முடியும். கால்சியம் லாக்டேட்டு மற்றும் இரும்பு(II) சல்பேட்டு ஆகியவற்றின் வினையினால் உற்பத்தி செய்யப்படுவதும் ஒரு முறையாகும்.:  

::<chem>Ca(C3H5O3)2(aq) + FeSO4(aq)->CaSO4v + Fe(C3H5O3)2(aq)</chem>  

லாக்டிக் அமிலத்துடன் கால்சியம் கார்பனேட்டு மற்றும் இரும்பு(II) சல்பேட்டு ஆகியவற்றைச் சேர்த்து வினைபுரியச் செய்து இரும்பு(II) லாக்டேட்டு தயாரிப்பது மற்றொரு வழிமுறையாகும்.  

## பயன்கள்
இரும்பு(II) லாக்டேட்டு புரோட்டான்-பரிமாற்ற சவ்வு எரிபொருள் செல்கள் உற்பத்தியில் ஒரு வினைபொருளாகப் பயன்படுத்தப்படுகிறது. குறிப்பாக இந்த கலங்களில் பயன்படுத்தப்படும் நேர்மின்வாய் வினையூக்கி மாற்றிகளின் உற்பத்தியில் இது பயன்படுத்தப்படுகிறது. ஓர் அமிலத்தன்மை சீராக்கியாகவும், காற்றுடன் தொடர்பு கொள்ளும்போது ஆக்சிசனேற்றம் அடைவதால், ஆலிவ் போன்ற உணவுப் பொருட்களுக்கு நிறத்தைத் தக்கவைக்கும் முகவராகவும் பயன்படுத்தப்படுகிறது. இரும்புச்சத்து குறைபாடு காரணமாக ஏற்படும் இரத்த சோகைக்கு மருந்தாகவும், இரும்புச்சத்து கொண்ட உணவுகளை வலுப்படுத்தவும் இது பயன்படுகிறது. மற்றும் மாத்திரை அல்லது மாத்திரை வடிவில் ஊட்டச்சத்து நிரப்பியாக ஓர் உணவு சேர்க்கை பொருளாகப் பயன்படுத்தப்படுகிறது.
# தில்லி-அமிர்தசரஸ்-கட்ரா விரைவுச்சாலை



**தில்லி-அமிர்தசரஸ்-கட்ரா விரைவுச்சாலை** (*Delhi–Amritsar–Katra Expressway*), 670 கிலோ மீட்டர் நீளமும்; 4 வழித்தடங்களும் (8 வழித்தடங்களாக விரிவாக்கம் செய்ய இயலும்) கொண்ட இந்த விரைவுச்சாலை, இந்தியாவின் தலைநகரான தில்லி, அமிர்தசரஸ் மற்றும் கட்ரா நகரங்களை இணைக்கிறது. நடப்பில் உள்ள இவ்விரைவுச்சாலை திட்டம் ஏப்ரல் 2024ல் முடியும் என எதிர்பார்க்கப்படுகிறது. இந்த விரைவுச்சாலை பாரத்மாலா திட்டத்தின் கீழ் செயல்படுகிறது.  

தில்லி-அமிர்தசரஸ்-கட்ரா விரைவுச்சாலைத் திட்டம் நிறைவடைந்த பின்னர் தில்லி-கட்ரா இடையேயான தற்போதைய பயணத் தொலைவு 727 கிலோ மீட்டரிலிருந்து 588 கிலோ மீட்டராக குறைவதுடன், பயண நேரம் 14 மணி நேரத்திலிருந்து 6 மணி நேரமாக இருக்கும்.  
மேலும் தில்லி-அமிர்தசரஸ் 405 கிலோ மீட்டர் பயணத் தொலைவை கடக்க 8 மணி நேரத்திலிருந்து 4 மணி நேரமாக குறையும்.  
## இதனையும் காண்க
- துவாரகா விரைவுச்சாலை
- டெல்லி-மும்பை விரைவுச்சாலை
- பெங்களூர் சென்னை விரைவுச் சாலை
- மும்பை-புனே விரைவு நெடுஞ்சாலை
# டேனியல் காவ்தெரி



**டேனியல் காவ்தெரி** (*Daniel Cawdery*) தென்னாப்பிரிக்க நாட்டைச் சேர்ந்த ஒரு சதுரங்க வீரர் ஆவார். 2014 ஆம் ஆண்டில் பிடே அமைப்பு இவருக்கு பன்னாட்டு மாசுட்டர் பட்டத்தை வழங்கியது. 2008 ஆம் ஆண்டில் வேட்பாளர் மாசுட்டர் பட்டமும் 2013 ஆம் ஆண்டில் பிடே மாசுட்டர் பட்டமும் இவருக்குக் கிடைத்தன.  

2015 மற்றும் 2022 ஆம் ஆண்டுகளில் தென்னாப்பிரிக்க சதுரங்க வெற்றியாளர் போட்டியை இவர் வென்றார், மேலும் தென்னாப்பிரிக்க சதுரங்க ஒலிம்பியாடு அணிக்காக 1998, 2006, 2008, 2012, 2016 மற்றும் 2018 ஆகிய ஆண்டுகளில் விளையாடியுள்ளார்.  

காவ்தெரி 2017 ஆம் ஆண்டு நடைபெற்ற சதுரங்க உலகக் கோப்பைக்கு தகுதி பெற்றார். அங்கு இவர் முதல் சுற்றில் வெற்றியாளரான லெவோன் அரோனியனால் தோற்கடிக்கப்பட்டார். 2023 ஆண்டு சதுரங்க உலகக் கோப்பை போட்டியியிலும் விளையாடினார். இப்போட்டியில் முதல் சுற்றில் கிறிசுடோபல் என்ரிக்வேசு வில்லாக்ராவினால் தோற்கடிக்கப்பட்டார்.
# ரச்சிதா ராம்



**ரச்சிதா ராம்** (*Rachita Ram*) இந்தியாவைச் சேர்ந்த திரைப்பட நடிகையாவார். 1992 ஆம் ஆண்டு அக்டோப்பர் மாதம் 3 ஆம் தேதியன்று இவர் பிறந்தார். கன்னட மொழிப் படங்களில் நடித்து வருகிறார். பல்வேறு தொலைக்காட்சி நிகழ்ச்சிகளில் தோன்றிய ரச்சிதா, 2013 ஆம் ஆண்டு வெளிவந்த *புல்புல்* என்ற கன்னடத் திரைப்படத்தின் மூலம் அறிமுகமானார். இப்படத்தின் மூலம் அவர் சிறந்த நடிகைக்கான பிலிம்பேர் விருதைப் பெற்றார். இதற்காக சிறந்த நடிகைக்கான பிலிம்பேர் விருதைப் பெற்றார். இதைதவிர மூன்று சீமா திரைப்பட விருதுகள் உட்பட பல்வேறு விருதுகளை வென்றுள்ளார். பிந்தியா ராம் என்ற பெயராலும் இவர் அழைக்கப்படுகிறார்.  

தமிழ்த் திரைப்படத்தில், 2025இல் வெளியான கூலி திரைப்படம் மூலம் கல்யாணி என்னும் கதாபாத்திரத்தின் மூலம் அறிமுகமானார்.
# ஆரஞ்சு அலகு சிலம்பன்


**ஆரஞ்சு அலகு சிலம்பன்** (***ஆர்கியா ரூபெசுசென்சு***) என்பது இலங்கை பழுப்பு சிலம்பன் என்றும் அறியப்படுகிறது. இது சிரிப்பான் பறவைக் குடும்பத்தில் உள்ள *ஆர்கியா* பேரினத்தின் கீழ் உள்ள ஒரு சிற்றினமாகும்.  

ஆரஞ்சு அலகு சிலம்பன் என்பது இலங்கையில் வசிக்கும் பறவை சிற்றினம் ஆகும். இது கடந்த காலத்தில், காட்டுச் சிலம்பன் சிற்றினமாகக் கருதப்பட்டது.  

## வாழ்விடம்
ஆரஞ்சு அலகு சிலம்பன் வாழ்விடம் மழைக்காடு ஆகும். மேலும் இது காட்டில் உட்பகுதியில் வெகு அரிதாகவே காணப்படுகிறது. இந்த சிற்றினம், பெரும்பாலான சிலம்பன்களைப் போலவே, புலம்பெயர்ந்து செல்லக்கூடியது அல்ல. மேலும் குறுகிய வட்டமான இறக்கைகள் மற்றும் பலவீனமான பறக்கும் தன்மையினைக் கொண்டுள்ளது.  

இது அச்சுறுத்தலுக்கு உள்ளாகியிருந்தாலும், ஈர மண்டலத்தின் அனைத்து காடுகளிலும் காணப்படுகிறது. கித்துள்கலை மற்றும் சிங்கராஜக் காடு போன்ற பிரதான இடங்களில் இது மிகவும் பொதுவானது. இது மரத்தில் தனது கூட்டை கட்டுகிறது. அடர்த்தியான பசுமைச் சூழலில் இக்கூடுகள் மறைந்து காணப்படும். சாதாரணமாக ஒரு வேளையில் இரண்டு அல்லது மூன்று பசுமை கலந்த நீல முட்டைகளை இடும்.  

## விளக்கம்
இந்தப் பறவைகளின் கீழ்ப்பகுதி ஆரஞ்சு பழுப்பு நிறத்திலும் மேற்பகுதி சற்று இருண்ட வண்ணத்தில் காணப்படும். தலைப்பகுதி மற்றும் கழுத்து சாம்பல் நிறத்திலும், அலகு ஆரஞ்சு நிறத்திலும் இருக்கும்.  

ஆரஞ்சு அலகு சிலம்பன் ஏழு முதல் பத்து அல்லது அதற்கு மேற்பட்ட எண்ணிக்கையில் மந்தைகளில் வாழ்கிறது. இது ஒரு சத்தமில்லாத பறவை ஆகும். ஒரு மந்தையின் இருப்பு பொதுவாக அதன் உறுப்பினர்களால் ஏற்படும் தொடர்ச்சியான அரட்டை, சத்தம் மற்றும் கிண்டல் மூலம் சிறிது தூரத்தில் அறியப்படலாம். ஆசிய ஈரமான காடுகளின் வளமான பகுதிகளில் பிற சிற்றினங்களுடன் இரை தேடும் மந்தைகளாகக் காணப்படும். இது முக்கியமாகப் பூச்சிகளை உண்ணுகிறது. ஆனால் காட்டு பெரிகளையும் சாப்பிடுகிறது.  

## வகைப்பாட்டியல்
ஆரஞ்சு அலகு சிலம்பன் முன்பு *துர்டோய்ட்சு* பேரினத்தில் வைக்கப்பட்டது. ஆனால் 2018-ல் ஒரு விரிவான மூலக்கூறு தொகுதி வரலாற்று ஆய்வினைத் தொடர்ந்து இது *ஆர்கியா* பேரினத்திற்கு மாற்றப்பட்டது.  

## கலாச்சாரத்தில்
இலங்கையில், இந்த பறவை சிங்கள மொழியில் *ரது டெமலிச்சா* ('சிவப்பு சிலம்பன்' என மொழிபெயர்க்கப்பட்டுள்ளது) என்று அழைக்கப்படுகிறது. இந்த பறவையின் படம் 10 ரூபாய் இலங்கை தபால் தலையில் அச்சிடப்பட்டது. மேலும் இந்த பறவையின் படம் 100 இலங்கை ரூபாயில் (2010 தொடர்) வெளியிடப்பட்டது.
# நோதிர்பெக் யாகுபோவு



**நோதிர்பெக் யாகுபோவு** (*Nodirbek Yakubboev*) உசுபெக்கிசுத்தான் நாட்டைச் சேர்ந்த ஒரு சதுரங்க விளையாட்டு வீரராவார். 2002 ஆம் ஆம் ஆண்டு சனவரி மாதம் 23 ஆம் தேதியன்று இவர் பிறந்தார். 2019 ஆம் ஆண்டு இவருக்கு பேராதன் பட்டம் வழங்கப்பட்டது.  

## சதுரங்க வாழ்க்கை
உசுபெக்கிசுத்தான் நாட்டு சதுரங்க வெற்றியாளர் பட்டத்தை நோதிர்பெக் யாகுபோவு மூன்று முறை வென்றுள்ளார். 2016, 2018 மற்றும் 2020 ஆம் ஆண்டுகளில் நோதிர்பெக்கு இந்த வெற்றிகளை ஈட்டினார். 2021 ஆம் ஆண்டில் நடைபெற்ற 3.4 மண்டல திறந்த நிலை வெற்றியாளர் போட்டியில் இவர் இரண்டாவது இடத்தைப் பிடித்தார், 2021 ஆம் ஆண்டு நடைபெற்ற சதுரங்க உலகக் கோப்பை போட்டிக்கும் தகுதி பெற்றார்.  

2022 ஆம் ஆண்டில், உசுபெக்கித்தான் அணியுடன் சென்னையில் நடந்த 44வது சதுரங்க ஒலிம்பியாடு போட்டியில் இவர் தங்கப் பதக்கத்தை வென்றார். இப்போட்டியில் நோதிர்பெக்கு 2ஆவது பலகையில் விளையாடினார். விளையாடினார். மேலும் இவர் தனிப்பட்டவராக வெண்கலப் பதக்கத்தையும் வென்றார், மொத்தமாக பதினொன்றுக்கு எட்டு புள்ளிகளைப் பெற்று 2,759 புள்ளிகள் என்ற செயல்திறன் மதிப்பீட்டைக் கொண்டிருந்தார்.  

## குடும்பம்
உசுபெக்கித்தான் சதுரங்க வெற்றியாளர் போட்டியில் பெண்கள் பிரிவில் பலமுறை வென்ற நிலுபர் யாகுப்பேவா இவருடைய மூத்த சகோதரியாவார்.
# செஞ்சிலம்பன்



**செஞ்சிலம்பன்** (*Rufous chatterer*)(***ஆர்கியா ரூபிகினோசா***) என்பது லியோத்ரிச்சிடே குடும்பத்தில் உள்ள ஒரு பறவை சிற்றினம் ஆகும். இது எத்தியோப்பியா, கென்யா, சோமாலியா, சூடான், தான்சானியா, உகாண்டா ஆகிய நாடுகளில் காணப்படுகிறது. இதன் இயற்கையான வாழ்விடங்கள் வறண்ட புன்னிலம் மற்றும் மிதவெப்பமண்டல அல்லது வெப்பமண்டல உலர் புதர்கள் ஆகும்.  

இந்த சிற்றினம் முன்பு *துர்தோடியசு* பேரினத்தில் வைக்கப்பட்டது. ஆனால் 2018-ல் ஒரு விரிவான மூலக்கூறு பைலோஜெனடிக் ஆய்வின் வெளியீட்டைத் தொடர்ந்து, இது புதிதாகத் தோற்றுவிக்கப்பட்ட *ஆர்கியா* பேரினத்திற்கு மாற்றப்பட்டது.
# கார்த்திக் வெங்கடராமன்



**கார்த்திக் வெங்கடராமன்** (*Karthik Venkataraman*) இந்தியாவைச் சேர்ந்த ஒரு சதுரங்க விளையாட்டு வீரராவார். 1999 ஆம் ஆண்டு திசம்பர் மாதம் 22 ஆம் தேதியன்று தமிழ்நாட்டின் வேலூர் நகரத்தில் இவர் பிறந்தார். 2018 ஆம் ஆண்டு இவருக்கு பேராதன் பட்டம் வழங்கப்பட்டது.  
## சதுரங்க வாழ்க்கை
கார்த்திக் 7 வயதில் சதுரங்கம் விளையாடத் தொடங்கினார். 2022 ஆம் ஆண்டு நடைபெற்ற இந்திய தேசிய சதுரங்க வெற்றியாளர் போட்டியில், இறுதிச் சுற்றில் என்.ஆர். விசாகிற்கு எதிராக ஆட்டத்தை சமநிலையில் முடிவுக்கு கொண்டுவந்து அப்போட்டியை கார்த்திக் வென்றார்.  

2023 ஆம் ஆண்டு மே மாதத்தில் கார்த்திக் இந்திய சதுரங்க வெற்றியாளர் பட்டத்தை வென்றார்.  

கார்த்திக் 2023 ஆம் ஆண்டு நடைபெற்ற சதுரங்க உலகக் கோப்பை போட்டியில் பங்கேற்றார். அங்கு இவர் முதல் சுற்றில் கிரிகோரி கைடானோவை தோற்கடித்தார். ஆனால் இரண்டாவது சுற்றில் இகாரு நகமுராவால் தோற்கடிக்கப்பட்டார்.  

## தனிப்பட்ட வாழ்க்கை
சென்னையில் உள்ள எசு. ஆர். எம். அறிவியல் மற்றும் தொழில்நுட்ப நிறுவனத்தில் முதுகலை வணிக மேலாண்மை படிப்பை படித்து வருகிறார்.
# பண்டுவசுனுவர அருங்காட்சியகம்


**பண்டுவசுனுவர தொல்பொருள் அருங்காட்சியகம்** (*Panduwasnuwara Museum*) என்பது இலங்கையின் பண்டுவசுனுவரவில் உள்ள தொல்பொருள் அருங்காட்சியகம் ஆகும். இது குருணாகல் - சிலாபம் வீதியில் கொட்டம்பிட்டிய சந்தியில், புராதன விகாரையான பண்டுவசுனுவர ராஜ மகா விகாரைக்கு அருகில் அமைந்துள்ளது. இந்த அருங்காட்சியகம் நாட்டின் வடமேற்கு மாகாணத்திற்கான பிராந்திய அருங்காட்சியகமாகச் செயல்படுகிறது. இது இலங்கையின் தொல்பொருள் திணைக்களத்தால் பராமரிக்கப்படுகிறது.  

இந்த அருங்காட்சியகம், அகழ்வாராய்ச்சிகள், நன்கொடைகள், நீதிமன்ற உத்தரவுகளின் கீழ் பெறப்பட்ட தொல்பொருள்கள் மற்றும் குருநாகல் மாகாண சபை அருங்காட்சியகத்திலிருந்து பெறப்பட்ட தொல்பொருட்களின் தொகுப்பைக் காட்சிப்படுத்தப் பயன்படுகிறது. கலைப் பொருட்களில் சிறிய சிலைகள், கற்கள், உலோகங்கள், சுடுமண் பொருட்கள், மரக் கண்டுபிடிப்புகள், நாணயங்கள், மட்பாண்டங்கள் மற்றும் நகைகள் ஆகியவற்றைக் காணலாம்.  

## வரலாறு
இந்த அருங்காட்சியகம் 1970களில் நிறுவப்பட்டது. 1977ஆம் ஆண்டில் பொறுப்பதிகாரியின் குடியிருப்பில் ஏற்பாடு செய்யப்பட்டது. தற்போது அருங்காட்சியகம் தொல்பொருள் துறையால் கையகப்படுத்தப்பட்ட பழைய கட்டிடத்தில் நிறுவப்பட்டுள்ளது.  

## மேலும் பார்க்கவும்

- இலங்கையில் உள்ள அருங்காட்சியகங்களின் பட்டியல்
# தொடருந்து அருங்காட்சியகம், ஹவுரா



**தொடருந்து அருங்காட்சியகம், ஹவுரா** என்பது **கொல்கத்தா தொடருந்து அருங்காட்சியகம்** (*Rail Museum, Howrah*) என அழைக்கப்படுகிறது. இது ஹவுராவில் 2006-ல் நிறுவப்பட்டது. இது இந்தியாவின் கிழக்குப் பகுதியில் உள்ள ரயில்வேவின் வரலாறு மற்றும் பாரம்பரியத்தை ஹவுரா சந்திப்பு நிலைய சிறப்புக் கவனத்துடன் காட்சிப்படுத்துகிறது.  

இந்த அருங்காட்சியகச் சேகரிப்பில் இந்தியாவில் முதன் முதலில் தயாரிக்கப்பட்ட அகலப்பாதை மின்சார உள் எரி பொறி, டபுள்யூ.சி.எம்.-5 காட்சிப்படுத்தப்பட்டுள்ளது. 1971-ல் இந்திய-பாக்கித்தான் போரின் போது கைப்பற்றப்பட்ட எச்.பி.எசு.-32 நீராவி உள் எரி பொறி மற்றும் *இந்திரபிரசுதா*, எனப்படும் பழமையான இந்திய இரயில்வேயின் உள் எரி பொறியும் காட்சிப்படுத்தப்பட்டுட்டுள்ளது.
# பேசிலோமைசின்



**பேசிலோமைசின்கள்** (*Bacillomycins*) என்பவை பேசிலசு சப்டிலிசு என்ற பாக்டீரியாவிலிருந்து தனிமைப்படுத்தப்பட்ட பூஞ்சை எதிர்ப்பு பாலிபெப்டைடு நுண்ணுயிர் எதிர்ப்பிகளின் குழுவாகும்.  
;எடுத்துக்காட்டுகள்:  
- பேசிலோமைசின் ஏ - கட்டமைப்பு அறியப்படவில்லை
- பேசிலோமைசின் சி - கட்டமைப்பு அறியப்படவில்லை
- பேசிலோமைசின் எப்- C<sub>52</sub>H<sub>84</sub>N<sub>12</sub>O<sub>14</sub>)
- பேசிலோமைசின் எப்.சி- C<sub>52</sub>H<sub>84</sub>N<sub>12</sub>O<sub>14</sub>)
- பேசிலோமைசின் எல் - மண் போன்றது -
- பேசில்லோமைசின் எசு - கட்டமைப்பு அறியப்படவில்லை
# சீனிவாசபுரா சட்டமன்றத் தொகுதி


## சட்டமன்ற உறுப்பினர்கள்
| தேர்தல் | வெற்றி பெற்றவர் | கட்சி |  |
| --- | --- | --- | --- |
| 1962 | ஜி. நாராயண கௌடா | இந்திய தேசிய காங்கிரஸ் |  |
| 1967 | பி. எல். நாராயணசுவாமி | சுயேச்சை |  |
| 1972 | எஸ். பாச்சி ரெட்டி | ஸ்தாபன காங்கிரஸ் |  |
| 1978 | கே. ஆர். ரமேஷ் குமார் | இந்திரா காங்கிரஸ் |  |
| 1983 | ஜி. கே. வெங்கடசிவ ரெட்டி | இந்திய தேசிய காங்கிரஸ் |  |
| 1985 | கே. ஆர். ரமேஷ் குமார் | ஜனதா கட்சி |  |
| 1989 | ஜி. கே. வெங்கடசிவ ரெட்டி | இந்திய தேசிய காங்கிரஸ் |  |
| 1994 | கே. ஆர். ரமேஷ் குமார் | ஜனதா தளம் |  |
| 1999 | ஜி. கே. வெங்கடசிவ ரெட்டி | இந்திய தேசிய காங்கிரஸ் |  |
| 2004 | கே. ஆர். ரமேஷ் குமார் |  |  |
| 2008 | ஜி. கே. வெங்கடசிவ ரெட்டி | மதச்சார்பற்ற ஜனதா தளம் |  |
| 2013 | கே. ஆர். ரமேஷ் குமார் | இந்திய தேசிய காங்கிரஸ் |  |
| 2018 |  |  |  |
| 2023 | ஜி. கே. வெங்கடசிவ ரெட்டி | மதச்சார்பற்ற ஜனதா தளம் | } |
# குடும்பூர் ஆறு



**குடும்பூர் ஆறு** (*Kudumbur River*) என்பது முக்கியமாக இந்திய மாநிலமான கேரளாவின் காசர்கோடு மாவட்டத்தில் பாயும் ஒரு ஆறாகும். இதன் மூலமும் சில ஆரம்ப பகுதிகளும் கருநாடகாவின் குடகு மற்றும் தெற்கு கன்னடா மாவட்டங்களில் உள்ளன. இது பயசுவினி ஆற்றின் மிகப்பெரிய துணை ஆறாகும்.  

## ஆற்றோட்டம்
கருநாடகாவின் மேற்கு தொடர்ச்சி மலையில் உள்ள தலைக்காவேரி வனவிலங்கு சரணாலயத்தில் குடும்பாற்றின் மூலாதாரம் அமைந்துள்ளது. இதன் மூலத்திலிருந்து மேற்கு நோக்கிப் பாய்ந்து, வெள்ளரிக்குண்டு வட்டத்தில் உள்ள பாணத்தூருக்குக் கிழக்கே கேரளாவைக் கடந்து செல்கிறது. இது பாணத்தூருக்கு மேற்கே கேரளா-கர்நாடக எல்லையைக் கடந்து, மீண்டும் கர்நாடகாவில் பாய்ந்து, பனத்தடிக்கு கிழக்கே கேரளாவைக் கடக்கும் முன் சிறிது தூரம் செல்கிறது. இது பனத்தடிக்கு வடக்கே கரிவேடகத்தின் தெற்கே கடந்து, சிறிது தூரம் தெற்கே திரும்பி கல்லாற்றின் மேற்கு பகுதியில் செல்கிறது. இதன் பிறகு, மீண்டும் மேற்கு நோக்கித் திரும்பி, வெள்ளரிக்குண்டு மற்றும் காசர்கோடு வட்டங்களுக்கு இடையேயான எல்லையின் ஒரு பகுதியாக அமைகிறது. பின்னர், இது காசர்கோடு மற்றும் கோசுதுர்க்கா வட்டத்தின் இடையேயான எல்லையின் ஒரு பகுதியை வரையறுக்கிறது. பெரியாவின் வடக்கே, குடும்பூர் ஆறு வலப்புறமாக வளைந்து, வடக்குப் பாதையை எடுத்துக்கொள்கிறது. சட்டாஞ்சலுக்குக் கிழக்கே இந்த ஆற்றின் இடது கரையில் பயசுவினி ஆற்றில் சேரும் வரை வடக்கு நோக்கிச் செல்கிறது.